РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број 06-2/253-14

22. октобар 2014. године

Б е о г р а д

ЗАПИСНИК

12. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 9. СЕПТЕМБРА 2014. ГОДИНЕ

 Седница је почела у 15 часова и 15 минута.

 Седницом је председавала Александра Томић, председник Одбора.

 Поред председника, седници су присуствовали чланови Одбора: Зоран Пралица, Драгољуб Зиндовић, Владан Милошевић, Радмило Костић, Јелена Мијатовић, Оливера Пауљескић, Владимир Маринковић и Младен Грујић.

 Седници су присуствовали заменици чланова Одбора: Небојша Берић (заменик члана Одбора Александре Томић), Никола Јоловић (заменик члана Одбора Александра Јовичића), Благоје Брадић (заменик члана Одбора Ивана Карића) и Драган Јовановић (заменик члана Одбора Младена Грујића).

 Седници нису присуствовали чланови Одбора: Драгомир Карић, Александар Јовичић, Новица Тончев, Драган Шутановац, Иван Карић, Дејан Чапо и Енис Имамовић.

 Седници су присуствовали народни посланици Јелисавета Прибојац и Соња Влаховић, који нису чланови Одбора.

 Седници су, на позив председника, присуствовали: Драган Стевановић, државни секретар у Министарству привреде, Милун Тривунац, помоћник министра привреде, Маријана Радовановић, вршилац дужности директора Агенције за приватизацију и Душко Пуђа, помоћник директора Агенције за приватизацију.

 На предлог председника, Одбор је једногласно утврдио следећи

Д н е в н и р е д

 1. Разматрање процедуре спровођења модела и метода приватизације предузећа у реструктурирању.

 Прва тачка дневног реда - **Разматрање процедуре спровођења модела и метода приватизације предузећа у реструктурирању**

У уводним напоменама, Драган Стевановић, државни секретар у Министарству привреде је изнео да је Агенција за приватизацију, након ступања новог Закона о приватизацији на снагу, упутила Јавни позив за прикупљање писама о заинтересованости инвеститора за приватизацију. Истакао је да у Министарству привреде формирано седам мултисекторских радних група, које ће давати мишљења о начину и поступку приватизовања одређених привредних субјеката, чиме би процес приватизације био транспарентнији и одговорнији у односу на процесе који су до сада текли. Узимајући у обзир области које обухватају највећи или најинтересантнији број привредних субјеката који ће се приватизовати, формиране су радне групе за пољопривреду и прехрамбену индустрију, металску индустрију, грађевинарство, хемију и неметале, енергетику, текстилну индустрију и кожу и обућу. Министарства су делегирала своје представнике који ће бити присутни у радним групама, тако да стручни аспект није доведен у питање. Коначан предлог модела приватизације појединих привредних субјеката одредиће Министарство привреде.

 Милун Тривунац, помоћник министра привреде је истакао да је циљ Јавног позива пружање помоћи Агенцији за приватизацију и Министарству привреде, као коначној инстанци, да се определе око модела приватизације. Напоменуо је да је нов Закон о приватизацији дефинисао четири модела: продају имовине, продају капитала, стратешко партнерство и пренос акција без накнаде запосленима. Истакао је да Јавни позив није правно обавезујући. Заинтересовани инвеститори ће моћи да се јављају за сам поступак приватизације и по истеку Јавног позива, у складу са моделом који буде одређен. Заинтересовани инвеститори не губе право да учествују у приватизацији привредних субјеката, ако се не јаве на Јавни позив. Постоји и законска могућност да се модел приватизације накнадно промени.

Маријана Радовановић, вршилац дужности директора Агенције за приватизацију, изнела је да су након упућивања Јавног позива за прикупљање писане заинтересованости инвеститорима, обавештена сва конзуларна одељења амбасада, инвестиционе банке и консултанске куће, како би што више анимирале инвенститоре. Истакла је да је до сада одржано око 150 састанака са најбитнијим субјектима приватизације и да ће на бази тих информација и анализа предложити Министарству привреде модел, метод и мере приватизације. Нагласила је да је рок за прикупљање писма заинтересованости инвенститора 15. септембар 2014. године, након чега предузећа имају законску обавезу да 45 дана од објаве Јавног позива, односно до 29. септембра 2014. године, доставе процену имовине и капитала. Обавеза Агенције за приватизацију је да предлоге метода, мера и модела достави Министарству привреде до 29. октобра 2014. године, а министарство има месец дана да донесе коначну одлуку, након чега прослеђује предлог Влади Републике Србије.

 У дискусији, народни посланици су поставили питања, изнели ставове и мишљења и дали предлоге и сугестије. Постављена су следећа питања:

 - да ли се приликом куповине предузећа у реструктурирању преузимањем имовине, односно капитала прихвата, односно преузима програм пословања предузећа који ради актуелно руководство предузећа у реструктурирању;

 - да ли радне групе, формиране у Министарству привреде, могу да дају предлог Влади Републике Србије да се поједина предузећа, где постоји јасна заинтересованост потенцијалних инвеститора и који приложе банкарску гаранцију и понуду Агенцији за приватизацију, приватизују тако да се део за преузимање имовине плати у кешу, а део у опреми, али да држава преузме дугове;

 - каква ће бити нова процедура процеса приватизације, с обзиром да је за време прошлог Закона о приватизацији постојала озбиљна категорија рекетитања од стране организованих криминалних група, на основу цурења информација из Агенције о учесницима приликом аукција, а да је у то време Агенција за приватизацију имала став да је не интересује ништа што се дешава ван саме аукције и самим тим прихватала чињеницу да је држава остварила много мање цене за нека предузећа;

 - колики је проценат заинтересованости инвеститора за предузећа која треба да се приватизују;

 - како ће се решити проблем код предузећа која нереално приказују вредност залиха;

 - да ли држава може преузети на себе обавезе старог правног лица које се гаси, односно предузећа у реструктурирању, ако је мањински партнер;

 - да ли се размишља о могућности, пошто ће код одређених предузећа остати опрема, машине, алати, да се направи програм да имовина у неким предузећима пређе у власништво запослених, односно да запослени покрену одређену сопствену производњу, уз одређену подршку;

 - да ли постоји могућност да се изврши контрола и предузму мере у вези неконтролисане сече 117 хектара држане шуме и запарложених око 700 хектара државног пољопривредног земљишта у Општини Владимирци;

 - колико је Агенција за приватизацију урадила на прикупљању тачних података, када је у питању имовина, права и обавезе предузећа у реструктурирању, односно да ли су подаци потпуни за сва предузећа и да ли Агенција за приватизацију располаже са њима;

 - да ли се Агенција за приватизацију бави трансформацијом задружне имовине;

 - да ли су обављени разговори са заинтересованим купцима погона „Ливница са новоградњом“ предузећа „ФАП“ из Прибоја и да ли је компанија „Превент“ послала понуду;

 - шта се дешава са радницима предузећа у реструктурирању, који су стекли услов за одлазак у пензију, али не могу да остваре пензију, јер им нису уплаћени порези и доприноси за период док су радили, као што је у „Фабрици вагона Краљево“;

 - који модел ће бити примењен код приватизације бања и ветеринарских института;

 - да ли има стратешких партнера заинтересованих за рудник мрког угља „Јасеновац“, који послује у оквиру предузећа „Ресавица“.

 У расправи, народни посланици су истакли да су предузећа у реструктурирању у врло тешком положају, да за њих нема велики број заинтересованих инвеститора и да држава чини велике напоре да за сваку од њих пронађе адекватног стратешког партнера. Изнето је да је основни проблем био модел приватизације који се примењивао после 2000. године путем аукцијске и тендерске продаје. Наведен је пример преузимања имовине, при чему држава преузима сва дуговања и обавезе предузећа, као најповољније за потенцијалног инвеститора. С обзиром да је реч о предузећима са застарелом технологијом и огромним дуговањем, постојање флексибилности у Агенцији за приватизацију, Министарству привреде и Влади Републике Србије је неопходно. Предложено је да се предузећима за које су понуде стигле у Агенцију за приватизацију, обустави искључење струје, односно да се направи репрограм плаћања. Изнето је да су за време прошлог Закона о приватизацији одређене криминалне групе имале утицај на процес приватизације и да је држава због тога остварила много мање цене за нека предузећа. Истакнуто је да за предузеће, где нема заинтересованих инвеститора, поред социјалног програма, треба размислити о могућности, пошто ће одређена предузећа остати са опремом, машинама и алатима, да се направе програми, да имовина пређе у власништво запослених, како би заинтересовани радници, по спроведеној анкети, добили подршку у виду едукативног програма и покренули сопствену производњу. На тај начин би била промовисана мала породична предузећа и самозапошљавање.

 Поводом дискусије, Драган Стевановић, државни секретар у Министарству привреде је истакао да је нов Закон о приватизацији предвидео моделе и методе приватизације и да ће се сваки предлог за приватизацију од стране радних група и Агенције за приватизацију разматрати појединачно. Министарство привреде и Агенција за приватизацију наћи ће најбоље решење, у складу са законском регулативом, а које ће задовољити и потребе инвеститора. Истакао је да у процесу приватизације неће сви бити задовољни, али да ће се након две године видети да је урађена права ствар. Обавезу према радницима, обухваћеним процесом приватизације, решиће држава, у складу са својим финансијским могућностима. Напоменуо је да је у Србији јефтинија струја у односу на окружење и да не може да криви Електропривреду Србије што је струја искључена појединим предузећима у реструктурирању. Поред струје, навео је јефтину радну снагу и мање порезе, у односу на окружење, као простор инвеститорима за стварање профита. Електропривреда Србије ће склапати уговоре о репрограму дуга са предузећима која имају шансу да опстану. За проблеме противправног коришћења државне имовине, треба се обратити тужилаштву и полицији. За предузеће „Ресавица“ није се појавио стратешки партнер. Ветеринарски институти ће бити приватизовани у складу са Законом о приватизацији, а ветеринарске станице ће бити враћене локалним самоуправама, пошто је то јавни интерес општина. Бање би требале да постану део портфолија Агенције за приватизацију, што представља концепт радне групе, која је образована на нивоу министарстава надлежних за здравље, социјалну политике, привреду и туризам. Обављен је разговор са представницима „Фабрике вагона Краљево“ и они сматрају да могу да раде, ако им држава издвоји пет милиона евра да покрену производњу. Са „Превентом“ је разговарано, али не зна се да ли ће се јавити на јавни позив. Процесом приватизације се унапређује и модернизује тржиште рада. Истакао је да је предвиђен износ од 20 милијарди динара за решавање статуса радника који ће у процесу приватизације остати без посла, односно постати технолошки вишак. Планира се да део тог новца се усмери на финансирање преквалификације радника, како би се снашли на тржишту рада, односно покренули свој приватни посао. Постоји могућност да заинтересовани радници образују конзорцијум и откупе предузеће. Напоменуо је да је упућен у приче о притисцима криминалних група на процес приватизације и да стоји на располагању за информације које може да пружи. Неопходна је храброст инвеститора да пријаве притиске надлежним органима. Нагласио је да су усвојена два програма мера Фонда за развој Републике Србије и да је до сада 15 привредних субјеката аплицирало за средства. Постоји могућност да се онима који имају проблем са измиривањем обавеза према Фонду замрзне дуг на период до две године, али уз услов да редовно измирују обавезе које имају према држави и не отпусте ниједног радника.

 Маријана Радовановић, вршилац дужности директора Агенције за приватизацију је истакла да је нов Закон о приватизацији много флексибилнији од предходног и пружа повољније услове за потенцијалне инвеститоре, али и да ће нереалне понуде бити одбијене. Изнела је да постоји могућност да партнер инвестира у опреми. Ако се купује имовина или капитал, опрема може да буде део обавезног инвестиционог програма. Све могућности ће се посебно разматрати за свако предузеће. Агенција за приватизацију ће се потрудити да се заштити од цурења информација, а ако постоје криминалне групе које утичу на процес приватизације њима треба да се баве надлежни органи. Нагласила је да информације могу да процуре из банака, где инвеститори уплаћују депозит. До истека јавног позива, односно 15. септембра, не може да изнесе информације о проценту заинтересованости инвенститора за приватизацију предузећа. У предходном периоду било je нелогичних процена по питању залиха појединих предузећа, па у складу са новим законским решењем субјекти приватизације имају обавезу да до 29. септембра доставе нове процене вредности имовине и капитала. Овлашћени проценитељ је одговоран за процену. Напоменула је да су се у ранијем периоду обраћали ЕПС-у са молбом да не искључују струју у конкретним ситуацијама, али то више не раде, јер би се тако правила дискриминација и Електопривреда Србије би дошла у озбиљан проблем када не би наплаћивала струју свим предузећима у реструктурирању. Постоје два облика стратешког партнерства уз докапитализацију, када се наставља континуитет правног друштва и оснивање новог правног друштва. Код континуитета правног друштва остају обавезе на том правном друштву. Код оснивања новог правног друштва, Република Србија уноси одређену имовину, а инвеститор имовину или обртна средства у новцу. Сразмерно уделу, одређује се проценат учешћа државе и инвеститора. Држава може да буде и већински и мањински партнер, у зависности од облика стратешког партнерства. Законом о приватизацији није предвиђено да се уместо отпремнине запосленима могу делити акције. Изузетак су медији, при чему се поштује Закон о јавном информисању, а за остала предузећа подела бесплатних акција је могућа једино у случају продаје друштвеног капитала, и то 30% акција. Закон о јавном информисању је предвидео да се акције понуде бесплатно запосленима у медијима, ако се не приватизују до 1. јула 2015. године. Ако запослени не прихвате те акције, медији се гасе. Информације о имовини и правима и обавезама се базирају на подацима достављеним од стране предузећа. Не постоји систем који би могао да одговара за сваки податак о сваком предузећу, али је истакла да Агенција за приватизацију настоји да унапреди систем. Процена имовине и капитала, врши се на основу података које проценитељу доставља руководство и упоредних података које могу да се траже од банака и државних институција. Обавеза великих привредних друштава је и да раде ревизорске извештаје. Истакла је да ће задружна имовина бити предмет приватизације, али по другом закону. По истеку јавног позива, а на основу интересовања потенцијалних инвеститора, Агенција за приватизацију ће предложити модел приватизације ФАП-а, па и погона „Ливница са новоградњом“, након чега би Министарство привреде донело одлуку у року од 30 дана. Поводом питања које се односило на раднике предузећа у реструктурирању, који су стекли услов за одлазак у пензију, али не могу да остваре пензију, јер им нису уплаћени порези и доприноси, накнадно ће доставити одговор.

 У дискусији су учествовали Александра Томић, Драган Јовановић, Младен Грујић, Радмило Костић, Владимир Маринковић, Владан Милошевић, Драгољуб Зиндовић, Оливера Пауљескић, Јелисавета Прибојац, Драган Стевановић, Милун Тривунац и Маријана Радовановић.

 Седница је закључена у 16 часова и 35 минута.

 Саставни део записника чини обрађени тонски снимак седнице Одбора.

|  |  |
| --- | --- |
| СЕКРЕТАРДушан Лазић |  ПРЕДСЕДНИК др Александра Томић |
|  |  |